Laczkovich Miklós

Laczkovich Miklós (Budapest, 1948. február 21. –) Széchenyi-díjas magyar matematikus, egyetemi tanár, a Magyar Tudományos Akadémia rendes tagja. Kutatási területe a valós függvénytan, a mértékelmélet és a paradox felbontások. Nevéhez fűződik Alfred Tarski sejtésének, a kör új négyszögesítési problémájának megoldása (Laczkovich-tétel).

Életpályája 

1966-ban érettségizett a budapesti Fazekas Mihály Gimnáziumban, majd felvették az Eötvös Loránd Tudományegyetem Természettudományi Kar matematikus szakára, ahol 1971-ben szerzett matematikusi diplomát. Ennek megszerzése után az egyetem analízis tanszéken lett oktató. A beosztási sorrendet végigvárva 1982-ben kapta meg egyetemi docensi, 1993-ban egyetemi tanári kinevezését. Több cikluson keresztül a tanszék vezetője volt. 2001-ben a University College London matematika tanszékének részidős professzora lett. Magyarországi állásai mellett több külföldi egyetem vendégprofesszora volt Angliában, Kanadában, Olaszországban és az USA-ban.

1980-ban védte meg a matematikai tudomány kandidátusi, 1992-ben akadémiai doktori értekezését. Az MTA Matematikai Bizottságának lett tagja. 1993-ban a Magyar Tudományos Akadémia levelező, 1998-ban pedig rendes tagjává választották. Akadémiai tisztségei mellett a Bolyai János nemzetközi matematikai díj zsűrijének, illetve a Bolyai János Matematikai Társulat tagja. Tudományos munkái mellett amatőr kórusokban vesz részt az 1960-as évektől. Tagja volt az ELTE Bartók Béla Kórusának és az Ars Nova Kórusának. Alapítása után több évig énekelt az Ars Renata kórusban, valamint rövid ideig az Organum kvintett tagja. Később a középkori énekekkel foglalkozó A:N:S Kórus tagja lett. Hangfekvése tenor.

Munkássága 

Fő kutatási területe a valós függvénytan, de foglalkozik mellette kapcsolódó geometriai, mértékelméleti, kombinatorikai és halmazelméleti kérdésekkel is, valamint a paradox felbontásokkal.

Nevéhez fűződik a nemzetközileg is idézett eredménye: Alfred Tarski lengyel-amerikai matematikus sejtésének, a kör modern négyszögesítésének bebizonyítása, amely Laczkovich-tétel néven vált ismertté. A tétel kimondja, hogy a síkban az egység területű körlap és négyzetlap véges sok darabra bontással egymásba átdarabolható (a darabok nem geometriailag értelmezhető idomok). A szokásos felbontásokkal kapcsolatban azt bizonyította, hogy ha egy P sokszöget véges sok egymáshoz hasonló háromszögre bontunk, akkor a háromszög szögeinek tangensei algebraiak a P csúcsainak koordinátái által generált test fölött. Egy további nevezetes eredménye Johannes H. B. Kemperman holland matematikus sejtésének igazolása: ha egy f valós függvény olyan, hogy  mindig teljesül, ha h pozitív, x pedig tetszőleges, akkor f monoton növő.

Több mint százhúsz tudományos publikáció szerzője vagy társszerzője. Ebből több egyetemi tankönyv vagy gyűjteményes mű. Közleményeit elsősorban angol és magyar nyelven adja közre.

Díjai, elismerései 

Grünwald Géza-díj
MTA Matematikai Díj (1988)
Akadémiai Díj (1991)
Ostrowski-díj (1993)
A Magyar Köztársasági Érdemrend középkeresztje (1996)
Széchenyi-díj (1998) – A világ matematikusait 65 éve foglalkoztató azon sejtés bebizonyításáért, amely szerint egy kör és a vele egyenlő területű négyzet végesen átdarabolhatók egymásba. A bizonyítás és a hozzá kidolgozott módszerek a matematika egy új ágát alapozták meg.
Szele Tibor-emlékérem (2006)

Főbb publikációi 

Functions with Measurable Differences (1980)
On Kemperman’s Inequality 2f(x) ≤ f(x+h) + f(x+2h) (1984)
Equidecomposability and Discrepancy; a Solution of Tarski’s Circlesquaring Problem (1990)
Uniformly Spread Discrete Sets in Rd (1992)
Decomposition of Sets with Small Boundary (1992)
A mérhetőség fokozatai (1993)
Paradoxical Decompositions: a Survey of Recent Results (1994)
Valós függvénytan (Budapest, 1995)
Decomposition Using Measurable Functions (1996)
The Number of Homothetic Subsets (Ruzsa Z. Imrével, 1997)
Differenciaoperátorok (1999)
Sejtés és bizonyítás (1998; 2010 , angolul Conjecture and Proof, 2001)
Linear Functional Equations and Shapiro's Conjecture (2004)
Analízis I–II. (egyetemi tankönyv T. Sós Verával, 2005–2007)

Források 

MTI ki kicsoda 2009, Magyar Távirati Iroda Zrt., Budapest 2008, 652. old., 
Adatlap a Magyar Tudományos Akadémia oldalán
Életrajz, válogatott publikációk és portré a Mindentudás Egyeteme honlapján
Rövid szöveges bemutató az A:N:S Kórus honlapján

Magyar matematikusok
Magyar egyetemi, főiskolai oktatók
MTA-tagok
Budapesten született személyek
Széchenyi-díjasok
Erdős Pál-díjasok
1948-ban született személyek
Szele Tibor-emlékérmesek
Beke Manó-emlékdíjasok
A budapesti Fazekas diákjai
Élő személyek